World Economic Forum ชี้ว่า ปัญหาเศรษฐกิจถดถอยมีผลต่ออันดับความสามารถในการแข่งขันทางเศรษฐกิจทั่วโลก
สวิสเซอร์แลนด์ สวีเดน สิงคโปร์ติด 3 อันดับแรกในรายงานการแข่งขันทางเศรษฐกิจของ World Economic Forum สหรัฐฯ ลงมาอยู่ที่ 4 และไทยติดที่ 38
รายงานฉบับใหม่ประจำปี 2010-2011 ของ World Economic Forum ระบุว่าปัญหาเศรษฐกิจทั่วโลกส่งผลต่ออันดับความสามารถในการแข่งขันทางเศรษฐกิจ โดยสหรัฐฯ ถูกเลื่อนลำดับลงจากที่หนึ่งเป็นที่สองเมื่อปีกลาย และมาเป็นอันดับสี่ในปีนี้จากปัญหาเศรษฐกิจมหภาคบางอย่าง เช่นการขาดดุลย์งบประมาณ ภาระหนี้ภาครัฐ และปัญหาในภาคการเงิน แต่กลุ่มประเทศนอร์ดิค ซึ่งประกอบด้วยเดนมาร์ก ฟินแลนด์ ไอซแลนด์ นอรเวย์ และสวีเดนยังทำได้ดี โดยสวีเดน ฟินแลนด์ กับเดนมาร์กติดกลุ่มสิบอันดับแรกของโลก ส่วนเยอรมันนีซึ่งเป็นผู้นำกลุ่มประเทศที่ใช้เงินยูโรติดอันดับห้า ญี่ปุ่นมาเป็นที่หก และอังกฤษติดอันดับ 12 สำหรับจีนนั้นได้เพิ่มขีดความสามารถในการแข่งขันขึ้นจากอันดับที่ 29 เมื่อปีที่แล้วมาเป็นอันดับ 27 ในปีนี้ จากการปรับปรุงในภาคการเงินและธนาคาร ซึ่งนับว่าน่าทึ่งเมื่อพิจารณาจากลำดับขั้นการพัฒนาของจีน ส่วนระบบเศรษฐกิจอื่นๆ ในเอเซียที่ทำได้ค่อนข้างดี ได้แก่ฮ่องกง (11) จีนไต้หวัน (13) กาตาร์ (17) ซาอุดิอารเบีย (21) และเกาหลีใต้ (22) สำหรับไทยนั้นความสามารถในการแข่งขันทางเศรษฐกิจถูกลดลงจากลำดับที่ 36 มาเป็น 38 ในปีนี้ ในขณะที่อินโดนีเซีย เวียดนาม และฟิลิปปินส์ เลื่อนขึ้นมาติดอันดับที่ 44, 59 และ 83 ตามลำดับ